Када је Гај Марије тражио од Метела дозволу да оде у Рим да се кандидује за конзула Метел га је више пута одговарао од те намере. Метел је током 108. п. н. е. изабран за проконзула и продужено му је заповедништво у рату са Југуртом. Југурта би редовно почињао мировне преговоре, које би онда кршио или он или Метел. Метелу је страдао цели гарнизон у Ваги, али након два дана освојио је град и препустио га освети и пљачки. Гај Марије је због тих Метелових неуспеха добијао све већу подршку од народа у Риму. Југурта је исто тако имао проблема са издајом у својим редовима. Метел је након тога остварио значајан успех освајајући изузетно јако Југуртино упориште град Талу. Југурта је својим брзим покретима успевао увек да умакне Метеловој војсци. Након пада Талуа Југурта се повукао код Гетула, племена у средишту пустиње. Ту је поново регрутовао свежу војску, са којом је могао да напада срце Нумидије. Југурта је успео да добије и подршку Бакха, краља Мауританије. Тада су Метелу стигле и вести да је Гај Марије постао конзул за 107. п. н. е. и да је добио заповедништво над Нумидијом. По повратку у Рим Сенат је одлучио да награди Метела, па му је изгласан тријумф и добио је надимак "Нумидски" или "Нумидик" ("Нумиђанин").